A DAC labdarúgócsapatának erdélyi vezetőedzője, László Csaba számos interjút adott, amikor 2016 őszén elvállalta a csallóközi klubcsapat irányítását. Az Origónak adottban Saláta Kornélt, a pozsonyi Slovan garamkövesdi származású középhátvédjét is megemlítette. Nagyszerű focistának tartja, és szó szerint ezt mondta: „El akartam vinni annak idején a Fradiba, később a skót Heartshoz is, de nem sikerült megegyezni.”
Saláta Kornél közben más klubutat járt be. Szülőfalujában, Garamkövesden kezdett futballozni, később Párkányban folytatta. A szlovák élvonalban a Matador Púchov (20005–2006), az Artmedia Petržalka (2006–2009, közben 2007 Dukla Banská Bystrica – vendégjáték) és a Slovan Bratislava (2009–2010) játékosa volt. 2011-től az orosz élvonalban szereplő Rosztov futballistája volt, 2013-tól 2014 nyaráig Tomszkban volt vendégjátékon. 2014 őszén a DAC-ban vendégszerepelt a pozsonyi Slovanból, azóta fővárosiak védelmének biztos pontja.